Kólfblómaætt
Kólfblómaætt (latína: Araceae) er stór ætt blómplantna. Tegundir af kólfblómaætt finanst einkum í heitum- og tempruðum beltum jarðar í Suðaustur-Asíu, Afríku og Ameríku.

Blöðin eru stilklaus og blómin lítil, einkynja, í þéttu axi, sérbýla eða sambýla þar sem kvenkyns blóm vaxa fyrir neðan karlkyns blóm. Blómaxið dregst oft út í langa totu, kólf og er að nokkru eða öllu leyti umlukið þykku háblaðsslíðri. Kólfblómaætt hefur að geyma vatnaplöntur, þurrlendisplöntur, ásætuplöntur og klifurplöntur.

Dæmi um tegund af kólfblómaætt er fýlupoki (Lysichiton americanus) og skunkakál (Symplocarpus foetidus). Skunkakál blómstrar snemma á vorin og framleiðir eigin hita sem getur verið 15-30°C hærri en umhverfishitinn og bræðir þvi af sér snjó og ís. Svipað fyrirbæri er þekkt hjá holtasóley, þjóðarblómi Íslendinga sem er ekki af kólfblómaætt, sem getur hækkað hita nærumhverfis síns um 1-2°C yfir umhverfishita.